RO Jurnalul Oficial al Uniunii Europene C 257/3

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 257/03

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„ ” (GUANXI MI YOU)

NR. CE: CN-PDO-0005-0626-16.07.2007

IGP ( ) DOP ( X )

1. Denumire:

„ ” (Guanxi Mi You)

2. Statul membru sau țara terță:

China

3. Descrierea produsului agricol sau alimentar:

3.1. Tip de produs:

Clasa 1.6: Fructe, legume și cereale proaspete sau prelucrate

3.2. Descrierea produsului căruia i se aplică denumirea de la punctul 1:

Fructul Guanxi Mi You (Citrus grandis) este zemos, cu pulpă crocantă și fragedă și are un gust acru-dulce delicios. Conținutul minim de zahăr în 100 ml de suc este de 8,5 g, conținutul maxim de acid este de 1,1 g, iar conținutul minim de substanțe solide solubile este de 10 %. Fructul conține numeroase minerale, iar partea comestibilă este de minimum 55 %.

1. Aspect

Fructul are formă de elipsă inversată, cu partea superioară aplatizată și cu un semn circular distinct în jurul extremității. Coaja acestuia este netedă, subțire și de culoare portocalie strălucitoare (sau verde-gălbuie la începutul recoltării). Este cunoscut pentru gustul unic datorat celulelor încrucișate din care este format, texturii zemoase delicate și aromei dulci-acrișoare.

2. Indici fizici și chimici

Greutatea unui fruct: Fiecare fruct cântărește între 1 000 și 1 750 de grame.

Aspect

Forma fructului: Caracteristicile naturale ale speciei sunt coaja netedă, încrețiturile puțin numeroase și picăturile plate de ulei.

Culoare: Fructul are o culoare portocalie uniformă, la începutul recoltării fiind verde-gălbui.

Coaja fructului: Coaja fructului este netedă. Suprafața acoperită de cicatrici, pete de pesticid, urme de lovituri sau alte defecte, sau afectată de paraziți care provoacă rugina, nu trebuie să depășească 1/10 din suprafața totală a cojii. Nu trebuie să existe pete semnificative provocate de arsuri solare, semne produse de dăunători și vătămări mecanice, fructe putrezite sau fructe care ar putea determina putrezirea.

Calități interne:

Substanțe solide solubile ≥ 10 %

Conținut de zahăr ≥ 5 %

Conținut total de acid ≤ 1,1 %

Grosimea cojii ≤ 1,5 cm

Parte comestibilă (valoare medie) ≥ 55 %

Toleranțe admise:

1. greutatea unui fruct: se admite ca cel mult 5 % din fruct să prezinte o modificare de categorie din cauza pierderilor de greutate normale din timpul transportului;

2. defectele cojii fructului: suprafața cu defecte provocate de dăunători, cicatrici și impurități nu trebuie să depășească 2 %.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

1. selectarea livezilor și densitatea de plantare: dealuri cu soluri roșii, câmpii, câmpuri de orez și insule, având un strat gros de sol cu permeabilitate bună și cu un conținut de substanțe organice ≥ 1,5 %. Se plantează 600 de arbori per hectar;

2. conversia solului și fertilizarea: pentru o livadă tânără de grepfrut, se utilizează îngrășăminte verzi între arbori, se sapă canale în care se pot introduce îngrășăminte, iar apoi se aplică îngrășăminte organice suplimentare. Pentru o livadă matură de grepfrut, se verifică dacă echilibrul ecologic și ansamblul florei și faunei din livadă sunt bine protejate. Toate solurile trebuie fertilizate. Pentru a îndeplini cerințele privind cultivarea, se aplică între 12 000 și 15 000 kg de îngrășăminte organice, precum și 450 până la 900 kg var hidratat pe hectar pentru a menține pH-ul solului la valori > 5,0 și conținutul de substanțe organice > 2,0 %;

3. gestionarea științifică a fertilizării: se utilizează atât îngrășăminte organice, cât și anorganice. Îngrășămintele organice trebuie să totalizeze între 40 % și 50 % din îngrășămintele aplicate pe durata unui an. Arborii tineri trebuie fertilizați destul de frecvent cu îngrășăminte ușoare, utilizând ca principal îngrășământ azotul disponibil în mod rapid, iar ca suplimente, îngrășămintele pe bază de fosfat și potasiu. În cazul arborilor maturi, după cules trebuie aplicate îngrășăminte puternice. Arborii trebuie fertilizați satisfăcător pentru a accelera creșterea trunchiului și a florilor. În plus, pe lângă adăugarea de îngrășăminte înainte de cules, trebuie aplicați fertilizatori pentru protejarea și creșterea rezistenței fructelor. Cantități de referință pentru fertilizarea obișnuită: se aplică între 1,2 și 1,5 kg de îngrășământ de azot pur (azot organic > 40 %) per plantă și per an pentru plantele cu o producție de 100 kg. Raportul pentru N:P2O5:K2O:CaO:MgO = 1,00 trebuie să fie (0,54-0,59):(0,96-1,05):(1,33-1,37):(0,24-0,27). Acesta trebuie suplimentat cu o cantitate adecvată de bor, zinc, molibden și alte oligoelemente pentru a susține balanța de nutrienți a arborilor;

4. tăierea adecvată: se va proceda la operații de elagare și modelare pentru a accelera creșterea eficientă a arborilor tineri. Se taie ramurile prea dese, cele care atârnă prea mult sau cele care au crescut exagerat. La arborii maturi trebuie efectuate tăieri pentru a le oferi o circulație adecvată a aerului și o expunere satisfăcătoare la lumină. Tăierea trebuie efectuată de două ori pe an: o dată vara și o dată iarna. Vara se taie ramurile infectate de insecte, cele prea dese, cele care atârnă, cele care dau prea multă umbră și ramurile care lasă să cadă prea multe flori și fructe. Iarna, se taie ramurile proeminente din coroană, cele prea dese sau cele care sunt infectate de insecte;

5. inelarea arborilor: în cazul arborilor cu o vitalitate deosebită, trunchiul sau ramura principală pot fi inelate de la începutul lui noiembrie până la mijlocul lui decembrie. O inelare eficientă stimulează diferențierea mugurilor florali și crește viteza de înflorire;

6. rărirea florilor și fructelor: efectuarea acestei operații este necesară în anii cu înflorire exagerată. Rărirea florilor contribuie la reducerea consumului inutil de nutrienți, favorizând rodirea. Aceasta trebuie aplicată mai întâi la nivelul inflorescenței și apoi la nivelul mugurilor. Fructele trebuie rărite după perioada de cădere fiziologică a acestora. Fructele cu o formă anormală sau prea mici trebuie înlăturate. Această operație previne scăderea calității fructelor provocată de existența unui număr prea mare de fructe pe același arbore;

7. prevenirea completă și combaterea insectelor, a bolilor și a pagubelor: se are în vedere prevenirea și combaterea paraziților, de exemplu antracnoza, păianjenul roșu și moliile miniere ale frunzelor. Trebuie acordată o atenție deosebită îmbinării activităților de combatere integrată și a celor de prevenire;

8. recoltarea: la altitudini mai mici de 100 de metri, recoltarea începe în cursul ultimelor zece zile ale lunii septembrie, la altitudini cuprinse între 100 și 300 de metri, în cursul primelor zece zile din octombrie, iar la altitudini mai mari de 300 de metri, în cursul ultimelor zece zile din octombrie.

3.6. Norme speciale privind felierea, răzuirea, ambalarea etc.:

1. Ambalarea

Ambalaj interior (pentru un singur fruct): împachetarea în folie de polietilenă.

Ambalaj exterior: plasă de nailon sau cutie de carton ondulat.

2. Transportul

Vehiculul să fie curat și satisfăcător din punct de vedere igienic și se evită transportul împreună cu materiale toxice, nocive sau urât mirositoare. În timpul transportului, se va evita expunerea la lumina solară, la ploaie și la zăpadă. Fructele nu se vor trânti și nu se vor supune presiunilor.

3. Depozitarea

Depozitarea la temperatură obișnuită: temperatura depozitului trebuie menținută între 10 °C și 24 °C, iar umiditatea relativă între 80 % și 85 %.

Depozitarea la temperatură scăzută: temperatura depozitului trebuie menținută între 3 °C și 5 °C, cu o umiditate relativă cuprinsă între 80 % și 85 %, iar nivelul dioxidului de carbon nu trebuie să depășească 4 %.

3.7. Norme specifice privind etichetarea:

În cazul fructului Guanxi Mi You preambalat, etichetele și simbolurile grafice pentru manipulare de pe lăzile de ambalaj trebuie să fie conforme cu GB7718 (Standardul general pentru etichetarea produselor alimentare preambalate) și GB191 (Ambalaje – Simboluri grafice pentru manipularea mărfurilor).

4. Delimitare concisă a ariei greografice:

Regiunile de producție pentru indicația geografică protejată Guanxi Mi You cuprind dealuri, câmpii, câmpuri de orez și insule situate la altitudini mai mici de 500 de metri în 16 orașe și sate din regiunea Pinghe: orașele Wenfeng, Shan’ge, Xiaoxi, Banzi, Nansheng, satele Wuzhai, Guoqiang, orașele Anhou, Daxi, Xiazhai, Luxi, satul Qiling, orașul Jiufeng, satul Changle, satul Xiufeng și ferma Anhou.

5. Legătura cu aria geografică:

5.1. Specificitatea ariei geografice:

Locul de origine a fructului Guanxi Mi You cuprinde 16 orașe și sate (ferme) în regiunea Pinghe din provincia Fujian. Regiunea are o climă subtropicală musonică de tip sud-asiatic și este situată într-o zonă montană în apropiere de litoral. Vârful celui mai înalt munte din regiunea Pinghe (Muntele Daqin) are o altitudine de 1 544,8 metri deasupra nivelului mării. Regiunea este înaltă în nord-vest și joasă în sud-est, cu dealuri ondulate. Solul este reprezentat în principal de soluri roșii de deal. Zona are o climă unică. Temperatura medie anuală este cuprinsă între 18,5 °C și 21,3 °C, temperatura maximă extremă atingând 39,2 °C, iar temperatura minimă extremă, – 2,9 °C. Temperatura medie a celei mai reci luni (ianuarie) este cuprinsă între 9,5 °C și 13,1 °C. Temperatura medie a celei mai calde luni (iulie) este cuprinsă între 24,7 °C și 38,7 °C. În medie, temperatura cumulată anuală a zilelor cu medii mai mari sau egale cu 10 °C este cuprinsă între 6 740 °C și 7 488 °C, iar perioada fără înghețuri variază în limita a 315-322 zile. Precipitațiile anuale medii sunt cuprinse între 1 664 mm și 1 938 mm, umiditatea relativă este cuprinsă între 80 % și 82 %, iar durata medie de iluminare, între 1 758 și 1 852 de ore.

Livezile de grepfrut din locul de origine din regiunea Pinghe, provincia Fujian, sunt localizate de obicei în sectoarele mai joase ale dealurilor și ale câmpiilor aluvionare aflate de-a lungul malurilor râurilor. Partea superioară a dealurilor este acoperită cu păduri în care aerul nu este poluat; mediul este extrem de favorabil. Solul din livezile de grepfrut este un amestec de soluri roșii și sol specific orezăriilor. Stratul de sol este gros și are o valoare a pH-ului > 5,0 și un conținut de substanțe organice ≥ 1,5 %. Deoarece populația fertilizează livezile de grepfrut an de an cu compost, gunoi de grajd, ciuperci Copro și multe alte îngrășăminte organice, precum și datorită arăturilor adânci, lărgirii gropilor și cultivării îngrășămintelor verzi, livezile de grepfrut au devenit livezi ecologice cu soluri fertile, bine ventilate și afânate, care permit arborilor să absoarbă îngrășămintele și umiditatea. Apa pentru irigații provine din izvoare și râuri de munte nepoluate.

5.2. Specificitatea produsului:

Fiecare fruct Guanxi Mi You are o greutate cuprinsă între 1 000 și 1 750 de grame, o formă de elipsă inversată, cu partea superioară aplatizată și cu un semn circular distinct în jurul extremității. Coaja acestuia este netedă, iar celulele sunt dispuse încrucișat, partea comestibilă fiind de minimum 55 %. Conținutul minim de zahăr în 100 ml de suc este de 8,5 g, iar conținutul maxim de acid este de 1,1 g. Fructul conține mai multe de 10 tipuri de microelemente esențiale pentru organismul uman.

5.3. Legătura cauzală dintre aria geografică și o calitate anume, reputația sau alte caracteristici ale produsului:

Regiunea în care se cultivă fructul Guanxi Mi You se întinde între 24,02 și 24,35 grade latitudine nordică și, respectiv, între 116,53 și 117,31 grade longitudine estică. Regiunea are o climă subtropicală musonică de tip sud-asiatic și este localizată într-o zonă montană în apropiere de litoral. Vârful celui mai înalt munte din regiunea Pinghe (Muntele Daqin) are o altitudine de 1 544,8 metri deasupra nivelului mării. Regiunea este înaltă în nord-vest și joasă în sud-est, cu dealuri ondulate. Solul este reprezentat în principal de soluri roșii de deal. Zona are o climă unică.

Arborii de grepfrut pot înflori și fructifica la o temperatură medie anuală cuprinsă între 14,7 °C și 24 °C (între 18,5 °C și 21,3 °C în regiunea Pinghe), o temperatură medie în ianuarie cuprinsă între 3 °C și 20 °C (între 9,5 °C și 13,1 °C în regiunea Pinghe), o temperatură anuală cumulată a zilelor cu medii mai mari sau egale cu 10 °C cuprinsă între 4 800 °C și 8 800 °C (între 6 740 °C și 7 488 °C în regiunea Pinghe) și o temperatură minimă absolută de – 9 °C (– 2,9 °C în regiunea Pinghe). Arborii se dezvoltă optim la valorile de mijloc ale intervalelor de temperatură respective. Condițiile de temperatură din regiunea Pinghe se încadrează perfect în intervalele optime; așadar, din punct de vedere climatic și ecologic, zona este cea mai potrivită pentru creșterea arborilor de grepfrut. Datorită cultivării îndelungate în aceste condiții ecologice, fructul Guanxi Mi You din regiunea Pinghe are un gust dulce-acrișor unic.

În regiunea Pinghe, precipitațiile anuale medii ating 1 664 mm până la 1 938 mm, respectând cerințele pentru creșterea normală a Guanxi Mi You. Perioada anuală de iluminare solară totalizează între 1 758 și 1 852 de ore, iar din luna august până în luna octombrie majoritatea zilelor sunt însorite, fapt care determină producerea și acumularea de zahăr, acizi și vitamine.

Deoarece în regiunea Pinghe nu există industrii poluante, aerul este curat, iar apa nu este poluată, fapt care protejează calitatea deosebită a produsului. Trăsătura specifică a terenului este stratul gros de sol afânat și fertil. O tradiție îndelungată în cultivarea arborilor de grepfrut Guanxi a condus la dezvoltarea unui set de tehnici de plantare care cuprind conversia solurilor și ameliorarea fertilității, fertilizarea, tăierea, prevenirea completă și combaterea bolilor și a pagubelor provocate de dăunători, precum și recoltarea la timp în vederea dezvoltării pe deplin a caracteristicilor fructului.

Trimitere la publicarea caietului de sarcini:

— Urmează a se furniza de către DG AGRI.

(1) JO L 93, 31.3.2006, p. 12.